สะพานขาดข้ามแม่น้ำยาลู่

สะพานขาดข้ามแม่น้ำยาลู่ (จีนตัวย่อ: 鸭绿江断桥; จีนตัวเต็ม: 鴨綠江斷橋; พินอิน: Yālù Jiāng Duàn Qiáo) คือสะพานรถไฟหมุนที่ถูกตัดตอนและดัดแปลงให้เป็นจุดชมวิวและสถานที่ทางประวัติศาสตร์ สร้างขึ้นใน ค.ศ. 1911 โดยจักรวรรดิญี่ปุ่น ถือเป็นสะพานแห่งแรกที่สร้างขึ้นข้ามแม่น้ำยาลู่และเชื่อมต่อนครตานตงของจีนเข้ากับนครชินอึยจูของเกาหลี เป็นการเชื่อมโยงเกาหลีภายใต้การปกครองของญี่ปุ่นเข้ากับโครงข่ายรถไฟยูเรเชีย เดิมสะพานประกอบด้วยโครงถักสิบสองช่วงรองรับด้วยฐานรากหินในท้องน้ำ ในช่วงสงครามเกาหลี แปดช่วงสะพานฝั่งเกาหลีเหนือได้รับความเสียหายอย่างหนักจากการทิ้งระเบิดของอเมริกา และถูกรื้อถอนในเวลาต่อมา สะพานไม่ได้รับการสร้างขึ้นใหม่ แต่สี่ช่วงสะพานที่เหลืออยู่ฝั่งจีนได้รับการดัดแปลงให้เป็นทางเดิน จุดชมวิว และสถานที่ทางประวัติศาสตร์แทน ตำแหน่งและมิติ สะพานรถไฟตั้งอยู่ในตานตง มณฑลเหลียวหนิง ประเทศจีน ข้ามแม่น้ำยาลู่จากชินอึยจู ประเทศเกาหลีเหนือ เป็นสะพานแบบโครงยาว 944.2 เมตร (3,098 ฟุต) และกว้าง 11 เมตร (36 ฟุต) มีด้วย 12 ช่วง โดยช่วงที่สี่ของสะพานเป็นสะพานหมุนซึ่งสามารถหมุนเพื่อให้เรือสูงแล่นผ่านได้ ประวัติศาสตร์ สะพานสร้างขึ้นโดยจักรวรรดิญี่ปุ่นใน ค.ศ. 1911 เพื่อเชื่อมเกาหลีภายใต้การปกครองของญี่ปุ่นเข้ากับโครงข่ายรถไฟยูเรเชีย เมื่อการก่อสร้างแล้วเสร็จ ปูซานซึ่งเป็นเมืองท่าทางตอนใต้ของเกาหลีจึงสามารถเชื่อมทางรถไฟไปไกลได้จนถึงกาแล ประเทศฝรั่งเศส ญี่ปุ่นเริ่มสร้างสะพานใน ค.ศ. 1909 ก่อนที่รัฐบาลราชวงศ์ชิงของจีนจะอนุญาตให้ก่อสร้าง ภายในเดือนเมษายน ค.ศ. 1910 ขณะที่สะพานฝั่งเกาหลีสร้างเสร็จไปแล้วครึ่งหนึ่ง ญี่ปุ่นได้ใช้แรงกดดันอย่างหนักต่อรัฐบาลชิงที่กำลังอ่อนแอและอยู่ในวาระสุดท้ายเพื่อให้มอบอำนาจการก่อสร้างในฝั่งจีน สะพานเปิดใช้งานในเดือนตุลาคม ค.ศ. 1911 ถือเป็นสะพานแห่งแรกที่ข้ามแม่น้ำยาลู่ ต่อมาในเดือนเมษายน ค.ศ. 1937 เมื่อภาคตะวันออกเฉียงเหนือของจีนถูกปกครองโดยรัฐหุ่นเชิดแมนจูกัวของญี่ปุ่น ญี่ปุ่นได้สร้างสะพานที่มีขนาดใหญ่กว่าเดิมในระยะห่างไม่ถึง 100 เมตร (330 ฟุต) ทางด้านเหนือน้ำ ปัจจุบันรู้จักในชื่อสะพานมิตรภาพจีน–เกาหลี ในช่วงสงครามเกาหลี กองทัพอากาศสหรัฐได้ทิ้งระเบิดใส่สะพานข้ามแม่น้ำยาลู่ซ้ำหลายครั้งเพื่อขัดขวางการขนส่งกำลังพลและเสบียงของจีนเข้าสู่เกาหลีเหนือ วันที่ 8 พฤศจิกายน ค.ศ. 1950 สหรัฐส่งเครื่องบิน B-29 มากกว่า 100 ลำเพื่อทิ้งระเบิดใส่สะพาน และในอีกหกวันต่อมา เครื่องบินทิ้งระเบิดอีก 34 ลำได้เข้าโจมตีและทำลายสามช่วงสะพานของสะพานเดิม การโจมตีทางอากาศถูกระงับไปในวันที่ 5 ธันวาคมเนื่องจากแม่น้ำยาลู่กลายเป็นน้ำแข็งและฝ่ายจีนสามารถข้ามแม่น้ำได้โดยง่ายในหลายจุด ในเดือนกุมภาพันธ์ ค.ศ. 1951 สหรัฐกลับมาทิ้งระเบิดอีกครั้งและทำให้สะพานได้รับความเสียหาย เหลือเพียงสี่ช่วงสะพานทางฝั่งจีน นับตั้งแต่นั้นเป็นต้นมา สะพานแห่งนี้จึงเป็นที่รู้จักในชื่อสะพานขาด มรดกและการท่องเที่ยว หลังสิ้นสุดสงครามเกาหลี เกาหลีเหนือได้รื้อถอนสะพานฝั่งตนเองที่ได้รับความเสียหายอย่างหนักออกไป สี่ช่วงสะพานทางฝั่งจีนที่มีรอยพรุนจากสะเก็ดระเบิดยังคงถูกทิ้งไว้ในตำแหน่งเดิมและได้รับการอนุรักษ์ไว้ ใน ค.ศ. 1988 เทศบาลนครตานตงประกาศให้สะพานขาดเป็นโบราณสถานของเทศบาล ใน ค.ศ. 1993 รัฐบาลท้องถิ่นได้ลงทุนจำนวน 3 ล้านหยวนเพื่อบูรณะสะพานและเปิดเป็นสถานที่ท่องเที่ยว นักท่องเที่ยวสามารถเดินบนสะพานไปจนถึงกึ่งกลางแม่น้ำยาลู่ได้ ส่วนปลายของสะพานขาดได้กลายเป็นจุดชมวิวสำหรับให้นักท่องเที่ยวได้มองดูเกาหลีเหนืออย่างใกล้ชิดยิ่งขึ้น ปัจจุบันสะพานขาดได้รับการขึ้นทะเบียนเป็นสถานที่สำคัญทางประวัติศาสตร์และวัฒนธรรมแห่งชาติของจีน ดูเพิ่ม สะพานข้ามแม่น้ำยาลู่ใหม่ จุดผ่านแดนแห่งใหม่ที่สร้างโดยจีนซึ่งสร้างไม่เสร็จสมบูรณ์เนื่องจากเกาหลีเหนือยังสร้างอาคารควบคุมพรมแดนไม่เสร็จ รายชื่อสะพานในประเทศจีน อ้างอิง